|  |  |  |
| --- | --- | --- |
|  | CONSILIUL JUDEŢEAN ARGEŞ  SERVICIUL PUBLIC JUDEȚEAN SALVAMONT ARGEȘ  CUI 17112386  Piața Vasile Milea, Nr. 1, Pitesti, 110053, Arges **Tel/Fax**: 0248.22.44.88  **E-mail:** [salvamontag@yahoo.com](mailto:scoalapopart@yahoo.com) [www.salvamont-arges.ro](http://www.scoala-popart-pitesti.ro/) |  |

**Anexa la HCJ nr…………………..**

**REGULAMENTUL DE ORGANIZARE ȘI FUNCȚIONARE AL**

**SERVICIULUI PUBLIC JUDEȚEAN**

**SALVAMONT ARGEȘ**

**CAP. I DISPOZIȚII GENERALE**

**Art.1.** Serviciul Public Județean Salvamont Argeș este organizat și funcționează ca instituție cu personalitate juridică, sub autoritatea Consiliului Județean Argeș, în condițiile de gestiune economică și autonomie financiară, asigurându-se finanțarea cheltuielilor curente și de capital integral din bugetul județean, pe baza bugetului propriu de venituri și cheltuieli aprobat de Consiliul Județean Argeș.

Conducătorul instituției are calitatea de ordonator de credite terțiar.

**Art.2.** Serviciul Public Județean Salvamont Argeș are sediul în municipiul Pitești, Piața Vasile Milea, nr.1, județul Argeș.

**Art.3.** Serviciului Public Județean Salvamont Argeș are patrimoniu propriu format din bunurile mobile și imobile, aparținând domeniului public sau privat al județeului Argeș, preluat spre administrare de la Consiliul Județean Argeș, pe baza de protocol, în condițiile legii.

Patrimoniul poate fi întregit și din alte surse.

**Art.4.** Consiliul Județean Argeș respectiv președintele acestuia coordonează și controlează modul și condițiile de organizare și funcționare a Serviciului Public Județean Salvamont Argeș, iar conducerea și gestiunea, precum și toate obligațiile de răspundere ce rezultă din acestea sunt asumate de conducerea executivă a acestui serviciu, în condițiile legi.

**Art.5.**  Serviciul Public Județean Salvamont Argeș are ștampilă proprie de formă rotundă, cu următorul conținut: România, Consiliul Județean Argeș, Serviciul Public SALVAMONT.

Antetul la documente și corespondență, va cuprinde același înscris ca și cel de pe ștampilă, putând fi înscripționat și însemnul național al miscării SALVAMONT, potrivit legii.

**CAP. II ORGANIZARE: CONDUCERE, COMPARTIMENTE PROPRII, FORMAȚII ÎN TERITORIU ȘI RELAȚII**

**Art.6.** pentru a realiza obiectul de activitate, Serviciul Public Județean Salvamont Argeș cuprinde în organigrama sa următoarele structuri:

A. *Conducerea:*

a) directorul- numit prin hotărârea Consiliului Județean Argeș;

b) colegiul director- este format din director, care este și președinte al colegiului, șefii formațiilor din teritoriu, aleși în adunarea generală a acestora, șeful echipei județene salvaspeo, câte un membru ales din fiecare echipă componentă și șefii compartimentelor funcționale, în total 15 membri;

B. *Structura proprie:*

a) serviciul administrativ-organizatoric care cuprinde:

b) compartiment financiar contabil si resurse umane;

c) compartiment operativ-administrativ, care include formatiile din teritoriu, astfel:

- formația Pitești;

- formația Curtea de Argeș;

- formația Nucșoara;

- formația Câmpulung-Muscel;

- echipa județeana Salvaspeo.

Sefii formațiilor din teritoriu vor fi încadrați prin contract de muncă sau de voluntariat.

**Art.7.** Organigrama, statul de funcții și numărul de personal al Serviciului Public Județean Salvamont Argeș se aprobă de Consiliul Județean Argeș.

Directorul Serviciului Public Județean Salvamont Argeș, încadrează, eliberează și sancționează personalul din subordine, conform Codului Muncii pentru personalul angajat și respectând Legea Voluntariatului nr. 78/2014 pentru salvatorii voluntari.

Contestațiile împotriva sancțiunilor vor fi soluționate potrivit legii.

Directorul reprezintă instituția în relațiile cu entitățile interne și internationale, decide asupra modului de utilizare a bugetului aprobat al instituţiei, cu respectarea prevederilor legale, asigură respectarea destinaţiei alocaţiilor bugetare aprobate de ordonatorul de credite, identifică nevoia de personal la nivelul instituţiei şi elaborează propuneri privind organigrama, ștatul de funcţii şi regulamentul de organizare şi funcţionare.

**Art.8.** Relațiile Serviciului Public Județean Salvamont Argeș se stabilesc astfel:

A. *Relații ierarhice:*

a) Serviciul Public Județean Salvamont Argeș este subordonat Consiliului Județean Argeș, ca serviciu public de specialitate al acestuia potrivit legii;

b) Serviciul Public Județean Salvamont Argeș are în subordinea sa compartimentele funcționale de specialitate și formațiile de salvatori montani si speologi din teritoriu, cuprinse în structura organizatorică;

c) Pe plan național Serviciul Public Județean Salvamont Argeș este coordonat din punct de vedere tehnic, de către Asociația Națională a Salvatorilor Montani din România, care are dreptul de a emite norme tehnice obligatorii în activitatea de salvare montană și de a exercita atribuțiuni, potrivit legii, privind:

- organizarea formelor de pregătire profesională și de atestare în profesia de salvator montan, conferă dreptul de liberă practică în această profesie;

- aplică sancțiuni disciplinare membrilor săi și altele.

B. *Relații funcționale*

a) Serviciului Public Județean Salvamont Argeș are relații funcționale cu compartimentele din cadrul Consiliului Județean Argeș;

b) Tot astfel de relații se desfășoară între compartimentele sale de specialitate și formațiile salvamont si salvaspeo din teritoriu, subordonate.

c) Sarcinile conexe activității de salvare montana (șofer, administrator, magazioner, referent etc.) cu excepția compartimentului contabilitate, vor fi îndeplinite de către salvatorii montani.

C. *Relații de colaborare:*

Conducerea serviciului colaborează cu:

a) conducerea compartimentelor de specialitate din cadrul ministerelor, Corpul Roman Salvaspeo – CORSA, Federația Română de Alpinism și Escalada, Asociația Națională a Salvatorilor Montani, asociațiile de ghizi montani și alte asociații și fundații de turism, precum și de administrarea ariilor protejate, protecția mediului, tabere școlare și de tineret etc.;

b) Direcția Județeană de Tineret și de Sport Argeș;

c) serviciile publice Salvamont din județele limitrofe pentru interventia la accidentele din zona de demarcatie dintre judete, unitățile militare, poliție, parchet, jandarmerie, gardieni publici, unități silvice, în acțiunile comune de prevenire a accidentelor și de salvare a persoanelor accidentate în zona montană;

d) primăriile locale, tot astfel, în activitățile de prevenire și salvare.

**Art.9.** Organizarea serviciului, organigrama, statul de funcții și modificările aduse actelor constitutive se aprobă prin hotărâre a Consiliului Județean Argeș.

**CAP. III FUNCȚIONARE: OBIECTUL DE ACTIVITATE, ATRIBUȚII, FINANȚARE ȘI DOTARE**

**Art. 10.** Serviciul Public Județean Salvamont Argeș are ca obiect principal de activitate prevenirea accidentelor și salvarea în munți si in mediul speologic a persoanelor accidentate sau bolnave, cuprinzând: patrularea preventivă, asigurarea permanenței la punctele și refugiile SALVAMONT, extragerea victimelor din mediul montan și speologic accidentat, intervenția cu unități canine specializate pentru mediul montan, intervenție aeriana, acordarea primului ajutor medical în caz de accidentare sau boală și transportarea accidentaților sau bolnavilor la prima unitate sanitară, precum și situații deosebite, speciale care necesită intervenții complexe pentru recuperarea și transportul accidentaților în cazul unor accidente acvatice, subacvatice, salvări pe cursuri de apă, salvări puțuri galerii și/sau clădiri, salvări în preajma construcțiilor hidrotehnice, salvări subacvatice**-**lacuri de munte și pregătește voluntari în vederea obținerii certificărilor necesare pentru a deveni salvator montan sau/și salvator speolog.

Codurile CAEN ale instituției sunt: 8690, 8424, 8559, 9499.

În acest scop Serviciului Public Județean Salvamont Argeș îndeplinește următoarele atribuții principale:

a) coordonează din punct de vedere administrativ și organizatoric activitatea de salvare montană si speologica în județul Argeș;

b) propune omologarea sau desființarea unor trasee montane;

c) coordonează și supraveghează activitatea de amenajare, întreținere și reabilitare a traseelor montane din județ;

d) asigură preluarea apelurilor de urgență privind accidentele montane si speologice și transmiterea acestora la șefii formațiilor SALVAMONT sau la înlocuitorii acestora;

e) asigură permanența la punctele și refugiile SALVAMONT;

f) verifică îndeplinirea obligațiilor de către persoanele fizice sau juridice care administrează cabanele montane nominalizate prin hotărârea Consiliului Județean Argeș;

g) organizează forme de pregătire profesională a salvatorilor montani si speologi la nivelul județului și asigură prezența acestora la formele de pregătire organizate la nivel național;

h) asigură dezvoltarea și întreținerea bazelor, refugiilor și punctelor Salvamont;

i) asigură, în limitele fondurilor alocate, dotarea formațiilor și cabanelor nominalizate prin hotărârea Consiliului Județean Argeș, cu echipament, materiale, instrumentar și materiale sanitare, precum și cu medicamente;

j)1. încheie contracte de muncă, contracte de colaborare sau contracte de voluntariat cu fiecare salvator montan sau speolog, în baza legislației în vigoare;

2. încheie contracte de voluntariat, în baza legislației privitoare la activitatea de voluntariat, cu voluntarii aspiranți salvatori montani;

3. încheie contracte de voluntariat, în baza legislației privitoare la activitatea de voluntariat, cu salvatorii montani pensionați, care au o ținută nonconflictuală și nu se află în litigiu cu instituția, la cererea acestora:

4. când este necesară suplimentarea formelor de intervenție pentru rezolvarea unor accidente complexe, poate încheia contracte de prestări servicii cu asociații civile profesionale de salvatori montani sau speologi, cu organizații neguvernamentale care au ca scop salvarea montană sau speologica și cu persoane fizice atestate în meseria de salvator montan sau salvator speolog;

k) organizează împreună cu Inspectoratul pentru Situatii de Urgenta si alte institutii abilitate, instruirea la nivelul serviciilor de ambulanță sau al unităților de primire a urgențelor din cadrul spitalului județean și a spitalelor teritoriale, a salvatorilor montani si speologi, pentru acordarea asistenței medicale de urgență la locul accidentului;

l) ține legătura permanentă și colaborează, când este necesar, cu primăriile localităților pe teritoriul cărora există trasee turistice montane și/sau pârtii de schii, pentru organizarea și desfășurarea activității de prevenire a accidentelor și salvarea persoanelor accidentate sau a bolnavilor în zona montană aferentă acestora;

m) asigură respectarea prevederilor legale, cu privire la însemnele, legitimațiile și culorile distinctive ale echimantelui membrilor Salvamont, care sunt unice pe întregul teritoriu al României;

n) asigură elaborarea și fundamentarea documentațiilor pentru finanțarea de la bugetul Consiliului Județean Argeș, a Serviciului Public Județean Salvamont Argeș, la toate capitolele prevăzute de lege;

o) colaboreaza cu Serviciul buget, impozite și taxe din cadrul Consiliului Județean Argeș, pentru asigurarea încasării în termen a surselor de venit din taxe, sponsorizări, donații etc., precum și din programele de activități proprii;

p) organizează și desfășoară acțiuni cu caracter informativ si educativ- preventiv, în diverse ocazii și în mass-media, în scopul diminuării și combaterii riscurilor de accidente în munți și pentru un comportament civilizat al turiștilor în zona montană, asigură editarea în acest scop, precum și tipărirea, difuzarea și afișarea, după caz, la locurile de risc și pe căile de acces în munți, a unor materiale specifice: afișe, săgeți, indicatoare, hărți, panouri, calendare, ghid SALVAMONT etc. promovează zona montană a județului Argeș și activitatea specifică;

q) colaborează și sprijină activitățile din domeniile: protecția mediului, protecția civilă ș.a.; în situațiile de speciale de producere a unor calamități; participarea la acțiuni de salvare alături de celelalte servicii publice comunitare, pentru apărareea și salvarea vieții oamenilor și animalelor, precum și a bunurilor materiale și a mediului în zonele calamitate;

r) colaborează și are ca principali parteneri: Asociația Națională a Salvatorilor Montani din România, Federația Română de Alpinism și Escaladă, primăriile locale din zona montană, unitățile silvice, militare, de poliție, jandarmerie etc.;

s) reprezintă Consiliul Județean Argeș, în problemele specifice, pe bază de acord și de mandat expres în relațiile din țară și în străinătate;

ș) desfășoară, la cerere și contra unor tarife legal stabilite, activități de instruire, monitorizare și alte prestații, pentru turiștii din țară și străinătate, fără ca aceasta să afecteze capacitatea operativă a instituției;

t) execută orice alte atribuțiuni și activități specifice, potrivit legii.

**Art.11.** Serviciul Public Județean Salvamont Argeș, întocmește anual bugetul de venituri și cheltuieli pe care îl supune aprobării Consiliul Județean Argeș.

**Art.12.** Bugetul de venituri și cheltuieli se stabilește pentru fiecare execițiu financiar, începând cu 01 ianuarie și încheindu-se cu 31 decembrie al fiecărui an, cuprizând:

a) Venituri:

- veniturile se constituie prin alocații bugetare de la Consiliul Județean Argeș, din bugetul propriu și din fondurile speciale.

Veniturile proprii realizate din taxe, sponsorizări, donații, programe și activități proprii, se constituie și se urmăresc la nivelul Consiliul Județean Argeș, ele neconstituind baza pentru efectuarea cheltuielor, finanțarea acestora efectuându-se exclusiv prin alocații bugetare.

b) Cheltuieli cuprinzând:

- cheltuieli de personal pentru salarii, deplasări, indemnizații de periculozitate și de hrană, alte drepturi cuvenite salariaților și celorlalți salvatori montani;

- cheltuieli de capital ce rezultă, tot astfel, din obiectul de activitate.

Nicio cheltuială bugetară nu poate fi efectuată dacă nu este prevăzută în buget. Veniturile și cheltuielile aferente unui exercițiu bugetar sunt defalcate pe trimestre.

**Art.13.** Contul de încheiere a exercițiului bugetar se supune aprobării Consiliului Județean Argeș, odată cu bugetul de venituri și cheltuieli.

Taxele se vor stabili prin hotărârea Consiliului Județean Argeș.

**Art.14.** În cazuri deosebite, cu aprobarea Consiliului Județean Argeș, pot fi contractate credite pentru urgentarea unor lucări necesare, procurarea de echipament și materiale, dotări și altele.

**Art.15.** Operațiunile de încasări și plăți se efectuează prin conturi deschise la trezoreria Pitești. Încasările se constituie prin alocații bugetare de la Consiliul Județean Argeș, din bugetul propriu și din fonduri speciale.

În cazul constituirii de garanții de la casierie, gestionari ș.a., se deschid conturi de garanții la una din băncile comerciale.

**CAP. IV DISPOZIȚII FINALE**

**Art.16.** Prezentul regulament se păstrează la Serviciul Public Județean Salvamont Argeș și se aduce la cunoștința celor interesați.

**Art.17.**  În termen de 60 de zile de la aprobarea prezentului regulament, Serviciul Public Județean Salvamont Argeș va adapta Regulamentul de Ordine Interioară și fișa postului pentru fiecare salariat, asigurându-se detalierea și repartizarea atribuțiilor.

Sarcinile ce revin salvatorilor montani si speologi din formațiile teritoriale vor fi cuprinse în cadrul contractelor de colaborare sau de voluntariat.

**Art.18.** Completarea și modificarea prezentului regulament se poate face cu aprobarea Consiliului Județean Argeș.

**Art.19.** Prezentul Regulament intră în vigoare la data aprobării de către Consiliul Județean Argeș.